Diari Oficial de la Generalitat Valenciana


Sumari del DOGV 6959, del 06-02-2013 (2013/1016)

RESOLUCIÓ de 17 de gener de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació de l'acord sobre pròrroga i modificació del conveni col·lectiu del grup d'empreses Food & Service (Cod. 50432214209475).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6959

Data del DOGV
:   06-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1016


Data del document
:   17-01-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 17 de gener de 2013, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació de l'acord sobre pròrroga i modificació del conveni col·lectiu del grup d'empreses Food & Service (Cod. 12090407049635). [2013/1016]  
Vista l'acta de l'acord sobre pròrroga i modificació del conveni col·lectiu del grup d'empreses Food & Service, subscrit per la comissió negociadora, integrada esta, d'una part, per representants de les empreses, i d'una altra, per membres del Comité Intercentres, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text de l'acord.  
  
Segon  
Disposar la seua publicació en el Diari Oficial de la Comunitat Valenciana.  
  
València, 17 de gener de 2013.- El subdirector general de Relacions Laborals: Reyes Maximiliano Coronado Coronado  
  
  
Acta de constitució i tancament amb acord de la pròrroga i modificació de l'actual conveni col·lectiu per al grup d'empreses Food & Service  
  
Grup Food & Service:  
Miguel Ibarrola López (apoderat)  
J. Enrique García Saelices (assessor)  
  
Comité intercentres del grup:  
Per UGT:  
Mercedes Tamarit Agustí  
Miguel Serrano Perosanz  
María Dolores Pastor Mora  
Sergio Celda March  
  
València, 28 de novembre de 2012, a les 11.00 hores, es reunixen les persones detallades al marge en representació de les seues parts, una vegada consensuada la convocatòria prèvia en les conversacions que han mantingut a este efecte.  
Els reunits per la part dels treballadors, Comité Intercentres, representen la totalitat d'empleats del grup, a l'empara del que disposa l'article 65 del conveni col·lectiu d'aplicació i estan, per tant, legitimats, com a representants sindicals majoritaris, per tindre el 100% dels membres de comité d'empresa i delegats de personal en l'àmbit del grup, a l'empara del que disposa l'article 87.1 paràgraf segon, a fi de constituir la comissió negociadora del conveni col·lectiu.  
  
En conseqüència, els reunits acorden constituir-se en comissió negociadora del conveni col·lectiu del grup d'empreses Food & Service SL a l'efecte de prorrogar el text del conveni amb número de codi 8000672, publicat en el Diari Oficial de la Comunitat Valenciana, de 27 de febrer de 2007, i prorrogat segons l'acta de revisió salarial i pròrroga del conveni publicada en el Diari Oficial de la Comunitat Valenciana, d'11 de maig de 2009, en els articles i termes debatuts.   
Oberta la sessió, els reunits, després de les conversacions dutes a terme durant este últim mes i atesa la situació de demanda interna i de resultats econòmics, amb l'objecte de canalitzar a través del diàleg social les mesures d'adaptació necessàries que eviten la caiguda de l'ocupació, acorden, prorrogar i modificar el text de l'actual conveni col·lectiu substituint els articles pels que figuren a continuació i mantindre íntegrament la resta de l'articulat a fi d'adaptar-lo a la normativa actualment vigent, arran dels últims canvis legislatius:  
  
  
Article 4. Àmbit temporal  
El present conveni entrarà en vigor l'1 de gener de 2013, i finalitzarà el 31 de desembre de 2016.  
  
Article 5. Denúncia i revisió  
Amb dos mesos d'antelació a la data de finalització de la vigència, qualsevol de les parts podrà denunciar-lo sense més requisit que l'obligació de comunicar-ho a l'altra part per escrit, en què hi haurà de constar les matèries i els criteris de revisió del conveni col·lectiu que proposa la part denunciant.  
En matèria de denúncia, s'ajustarà a la regulació prevista en l'article 86.3 del text refós de la Llei de l'Estatut dels Treballadors.  
  
  
Article 18. Contracte de relleu  
En desplegament del que disposa l'article 12.7.d de l'Estatut dels Treballadors es podran formalitzar contractes de relleu en diferent lloc de treball que els rellevats, en els termes que arreplega la norma esmentada.  
  
Article 36. Salari  
Els salaris durant l'any 2013 seran els següents:  
  
  
  
  
Este salari es referix a l'execució de la jornada de treball pactada en l'article 39 del present conveni col·lectiu.  
Per a la categoria d'ajudant de cambrer nivell 2 s'establix, exclusivament als efectes retributius, el salari corresponent al grup III bis.  
  
La retribució mínima garantida/hora (RMG) establida en la taula precedent inclou l'import de pagues extraordinàries, vacacions i complements extrasalarials.   
L'import diari del complement extrasalarial s'establix en tres euros diaris (1.080?/any en supòsits de prestació de servicis 5 dies a la setmana).   
Durant els anys de vigència restants del present conveni col·lectiu, i tenint en compte l'aposta pel manteniment dels llocs de treball, els salaris de grup (RMG) previstos en este conveni no tindran cap increment.  
  
  
Article 46. Protecció de la vida familiar  
I. En el supòsit de risc per a l'embaràs, en els termes que preveu l'article 26 de la Llei 31/1995, de Prevenció de Riscos Laborals, la suspensió del contracte finalitzarà el dia en què s'inicie la suspensió del contracte per maternitat, de conformitat amb el que disposen les lleis o desaparega la impossibilitat de la treballadora de reincorporar-se al seu lloc anterior o a un altre compatible amb el seu estat.  
II. Lactància: per lactància d'un fill menor de 9 mesos, els treballadors tindran dret a una hora d'absència del treball, que podran dividir en dos fraccions. Esta absència es podrà compensar amb reducció de mitja hora bé a l'inici o bé al final de la jornada laboral.  
Els treballadors podran acumular este dret en 14 dies naturals sempre que l'exercici d'esta facultat es realitze al finalitzar el període de baixa per maternitat i se'n preavise amb quinze dies d'antelació a la reincorporació, una vegada produïda la baixa per maternitat.  
  
En el cas de part múltiple, este dret s'amplia en proporció al descans per maternitat segons el nombre de fills nascuts.  
III. Maternitat: els que exercisquen este dret podran ajuntar este període amb el de vacacions.  
IV. Guarda legal: de conformitat amb el que establix l'article 37.6 del text refós de la Llei de l'Estatut dels Treballadors; la Llei 39/1999, de Conciliació de la Vida Laboral i Familiar, i la Llei Orgànica 3/2007, d'Igualtat Efectiva entre Hòmens i Dones, els que per raons de guarda legal tinguen a càrrec seu algun menor de huit anys o amb discapacitat física, psíquica o sensorial, que no exercisca activitat retribuïda, tindran dret a una reducció de la jornada diària de treball, amb la disminució proporcional del salari entre, almenys, una octava part i un màxim de la mitat de la duració d'aquella.  
Tindran el mateix dret els treballadors que necessiten encarregar-se de l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda.   
V. Naixements prematurs: en els casos de naixements de fills prematurs o que, per qualsevol causa, hagen d'estar hospitalitzats a continuació del part, la mare o el pare tindran dret a absentar-se del treball durant una hora durant el temps que dure esta hospitalització.  
  
Així mateix, tindran dret a reduir la jornada de treball fins a un màxim de tres hores (o la part proporcional en cas de contractes a temps parcial), amb la disminució proporcional del salari.  
VI. Suspensió del contracte per maternitat o adopció:  
a) En el supòsit de part, la suspensió tindrà una duració de setze setmanes, que es disfrutaran de manera ininterrompuda.  
b) En el supòsit d'adopció i acolliment, tant preadoptiu com permanent, la suspensió del treball tindrà una duració de setze setmanes, que es disfrutaran de manera ininterrompuda.  
c) Els treballadors tindran dret a sol·licitar una excedència no superior a tres anys per atenció de fills des de la data de naixement o, si és el cas, des de la data de la resolució judicial o administrativa d'adopció o acolliment, tant permanent com preadoptiu, encara que estos siguen provisionals amb reserva al mateix lloc de treball durant el primer any.  
  
  
Article 72. Comissió mixta  
Les parts firmants d'este text constituiran una comissió mixta que entendrà de totes les qüestions relacionades amb la interpretació de les normes que hi conté el present conveni.  
1. La comissió mixta estarà formada per tres membres de la part social firmant del conveni en representació dels treballadors i per tres membres en representació de la direcció. Igualment s'elegiran tants suplents com membres de cada una de les representacions assenyalades.  
2. Les dos parts podran ser assistides pels assessors que consideren convenient segons les matèries que s'hagen de tractar, amb veu però sense vot.  
3. La comissió elegirà entre els seus membres un president i un secretari, que recaurà alternativament en cada una de les representacions.   
4. De les reunions de la comissió s'estendrà acta, en què figuraran les decisions preses, i haurà de ser firmada per tots els membres assistents.  
5. Perquè hi haja acord, caldrà el vot favorable de la majoria de cada una de les representacions.   
6. La comissió es constituirà formalment a la firma del present conveni i es dotarà d'un reglament de funcionament.  
Esta comissió mixta tindrà, a més de les que expressament s'han manifestat en el present conveni, i les de l'article 83.2 del TRLET amb relació a la disposició addicional sèptima d'este conveni, les funcions següents:  
a) Interpretar el present conveni en el sentit més ampli.  
b) Aplicar el pacte i vigilar-ne el compliment.  
c) Fer el seguiment d'aquells acords el desplegament dels quals ha de produir-se en el temps i durant tota la vigència d'estos.  
d) Exercir les funcions de mediació, arbitratge i conciliació, en cas de conflicte entre empresa i un treballador o treballadors, en el supòsit de conflicte col·lectiu. A instància d'un dels òrgans, podrà sol·licitar-se la immediata reunió de la comissió a l'efecte d'interposar la seua mediació, interpretar el que s'ha acordat i oferir el seu arbitratge.  
e) Entendre, de forma prèvia i obligatòria a la via administrativa i jurisdiccional, sobre la interposició de qualsevol tipus de controvèrsia o conflicte de caràcter col·lectiu.  
Tindran el caràcter de controvèrsia o conflicte col·lectiu, les disputes laborals que comprenguen una pluralitat de treballadors, o en les que la interpretació objecte de la divergència afecte interessos suprapersonals.  
Una vegada l'interessat o interessats notifiquen a la comissió mixta la controvèrsia corresponent, esta haurà d'emetre'n el preceptiu dictamen en un termini màxim de vint dies, a comptar de la data de recepció de l'escrit en què es desenrotlle la qüestió objecte de conflicte.  
  
f) Quan en l'aplicació del que s'ha pactat sorgisquen discrepàncies que no puga resoldre la comissió paritària, esta podrà remetre els conflictes col·lectius i individuals, si així ho determina, al Tribunal d'Arbitratge Laboral, en l'àmbit de la Comunitat Valenciana, creat per mitjà del segon Acord de Solució de Conflictes Laborals de la Comunitat de Valenciana (DOGV 13.05.1997 i les seues modificacions posteriors).   
  
Disposició addicional sexta. Procediments per a resoldre de manera efectiva les discrepàncies derivades per a la no-aplicació de condicions de treball de l'article 82.3 del TRLET  
Les parts convenen, en cas de concurrència de les causes establides en l'article 82.3 del TRLET, no aplicar les condicions regulades en els capítols VI (amb relació a l'article 34 del conveni), VII V, per a la qual cosa ha d'haver-hi acord entre les parts.  
  
En este cas, i amb caràcter previ, les parts obriran, de conformitat amb el que establix l'article 83.2 del TRLET, l'esmentat període de consultes, que seguirà els tràmits previstos en este precepte.  
  
En el cas que, una vegada sotmesa l'eventual discrepància a la comissió mixta del conveni, i no s'ha aconseguit un acord dins del termini previst en l'article 82.3 del TRLET, les parts han de recórrer als procediments que s'han establit en els acords interprofessionals d'àmbit estatal o autonòmic, previstos en l'article 83 del TRLET.  
  
Quan el període de consultes finalitza sense acord i no hi són aplicables els procediments a què es referix el paràgraf anterior o estos no han solucionat la discrepància, les parts acorden sotmetre la discrepància al Consell Tripartit per al Desenrotllament de les Relacions Laborals i la Negociació Col·lectiva de la Comunitat Valenciana per a solucionar-la.   
  
Igualment, els reunits firmants acorden autoritzar Alvaro Díaz Martín perquè registre davant de la Conselleria d'Economia, Hisenda i Ocupació esta acta de pròrroga i modificació dels articles respectius del conveni col·lectiu del grup d'empreses Food & Service i en tràmit la publicació en el Diari Oficial de la Comunitat Valenciana, que posa fi a la negociació.  
I en prova de conformitat, firmen esta acta en el lloc i la data indicats més amunt.